<classify> NAIBU Waziri, Ofi si ya Rais, Menejimenti ya Utumishi wa Umma na Utawala Bora, Dk Mary Mwanjelwa amewaonya watumishi wa umma wanaojihusisha na vitendo vya rushwa ya ngono, unyanyasaji wa jinsia, ubaguzi, upendeleo, ubadhirifu wa mali za umma na wanaovujisha siri za serikali kuwa hawatavumiliwa.Naibu Waziri alisema hayo juzi mjini Morogoro wakati wa ufunguzi wa mkutano wa siku mbili wa Ujumuishi wa Masuala ya Jinsia kwa wakurugenzi wasaidizi wa utawala na rasilimali watu kutoka wizara zote na wadau wa jinsia, kama sehemu ya maadhimisho ya Siku ya Wanawake Duniani.Dk Mwanjelwa alisema utumishi wa umma utafanikiwa endapo watumishi watakuwa wabunifu, watafanya kazi kwa uadilifu kwa kuzingatia sheria, kanuni na taratibu zinazoongoza utumishi wa umma. Alisema licha ya jitihada za serikali kuweka mazingira salama na rafiki kwa watumishi wa umma kulingana na makundi yaliyopo, bado kuna changamoto za ujumuishwaji wa masuala ya jinsia katika mipango na programu za taasisi katika utumishi wa umma.Hii inatokana na mitizamo hasi kuona suala la jinsia ni la wanawake tu, kukosekana kwa mikakati ya utekelezaji wa masuala ya jinsia kwa baadhi ya taasisi na ufahamu mdogo wa masuala ya jinsia miongoni mwa watumishi, alisema. Kwa upande wa afya kwa watumishi wa umma, amezishauri wizara na taasisi kutenga bajeti na kuweka utaratibu wa kupima afya kwa watumishi ili kuwawezesha kufahamu hali ya afya zao na kuchukua hatua stahiki.Naibu Waziri alisema kumekuwepo na ongezeko la magonjwa sugu yasiyoambukizwa ambayo ni kisukari, shinikizo la damu, ini, figo, saratani ya matiti, saratani ya mlango wa kizazi kwa akina mama na saratani ya tezi dume, hali ambayo inachangia kupotea kwa nguvu kazi katika utumishi wa umma.Suala la afya na ustawi wa watumishi ni jambo la msingi katika utoaji wa huduma kwa wananchi, kwa kutambua hili, serikali imekuwa na mikakati ya muda mfupi na endelevu inayolenga kutoa huduma na kuboresha afya kwa watumishi, alisema. Naye Mkurugenzi wa Idara ya Uendelezaji Sera Ofisi ya Rais, Menejimenti ya Utumishi wa Umma na Utawala Bora, Agnes Meena alisema pamoja na jitihada zinazofanywa na ofisi hiyo, bado kumekuwa na mwitikio wa kati wa utekelezaji wa masuala ya jinsia.  <topic>: KITAIFA 